
INLEIDING 


Hierdie versameling is deel van ’n reeks bundels. Elke bundel 
handel oor ’n bepaalde tema. Die materiaal sluit in notas, en 
opstelle. Van die teks is geskryf om gelees te word, en ander 
stukke is oorspronklik geskryf net om myself te herinner aan 
iets. 

Beskikbare titels, in beide digitale en gedrukte formaat: In 
die greep van ketters - of Die Christen', Nie tafel, hond of 
potlood nie\ Die werklike, of nie-werklike doel van ons 
bestaan', Solank jy staande bly ...; Die noodsaaklike 
onaangenaamheid', Die volwasse le\ve\ Oor skryfwerk en die 
skrywer, Ballingskap', Dertien minute op ’n Saterdagaand\ 
Tyd vlieg nie regtig nie. 

Meer inligting is beskikbaar op BRANDSMIT.NET. 

Wie is die skrywer? 

Gebore op 29 Junie 1971 in Pretoria, in die Republiek van 
Suid-Afrika. 

Spandeer twee jaar in Suid-Korea as Engelse onderwyser 
tussen 1996 en 1998. 

Werk in Johannesburg vir ses maande in 1998. 

Vertrek na Kaohsiung, in die suide van Taiwan, in Januarie 
1999. 

Waaroor gaan hierdie bundel? 

Deels vertelling van ’n 20-jaar periode toe ek geworstel het 
met wat ek beskou het as die “noodsaaklike 
onaangenaamheid” van om te probeer geld maak, en deels 
verslag met insigte wat ek opgetel het in die proses. 



* * * 


Op Sondag 7 Desember 2014 skryf ek: 

’n Vreemde gedagte het onlangs by my opgekom: om myself 
te posisioneer as iemand wat advies gee oor die onderwerp 
van geldmaak van die huis af Ek het selfs gedink om soos 
honderde ander sogenaamde internet bemarkers ’n e-poslys 
op te bou van mense wie ek sal kontak elke keer wanneer ek ’n 
nuwe stuk geskryf het oor die onderwerp, of wanneer daar ’n 
nuwe produk op die mark kom waarby my lesers baat sal vind. 

Hoekom sal ek dit nie doen nie? Omdat die onderwerp 
kontroversieel is? Omdat sommige verkopers van inligting 
oor hoe om geid te maak van die huis af lae en gemene 
kriminele is? 

Oukei, dis nie regtig ’n komplekse saaknie. As iemand my 
tien jaar gelede gevra het of ek eendag in ’n posisie sal wil 
wees om vir mense praktiese advies te gee oor hoe om ekstra 
geld te maak, sou ek sonder om te aarsel ’n monoloog in die 
sitkamer afgesteek het oor hoeveel beter die wêreld sou wees 
as gevolg daarvan. 

Ek hoefnie eens geld te maak daarmee nie - dit kan 99% 
van die tyd net my bydrae wees om ander mense te help. Het 
ek nie immers reeds jare se persoonlike ervaring op die gebied 
nie? Het ek nie immers reeds genoeg kennis opgedoen om so 
iets te kan doen nie? Hoekom moet ek langs die kantlyn staan 
as ek in werklikheid vir ander mense advies kan gee - ofhulle 
kan waarsku wat om nie doen nie, of as ’n voorbeeld kan dien 
oor hoe om nie te werk te gaan nie? 

* * * 

Die eerste stuk dateer van Mei 1996 toe ek in my ouer suster 
se woonstel in Arkadia, in Pretoria, gewag het om Suid-Korea 
toe te gaan. Ek was desperaat vir die geleentheid in Korea om 
uit te werk: Ek het nodig gehad om geld te verdien, en ek het 
nodig gehad dat my lewe ’n bepaalde rigting ingaan. 

Die tweede stuk is geskryf in Maart 1998, na amper twee 
jaar in Suid-Korea. Kort na ek nog ’n opinie noteer het in 
April, het ek teruggegaan Suid-Afrika toe. 

Die volgende stukke teks dateer van die agt maande wat 
ek meestal in Johannesburg gespandeer het in 1998, voor ek 
Taiwan toe gekom het. 

Die res van die materiaal is geskryf in Taiwan tussen 1999 
en 2017. 

Sonder geld is jy ’n boemelaar 

Maandag 27 Mei 1996 

Ek leef nou al vir dertien en ’n halwe maande die lewe van ’n 
swerwer: min geld, geen inkomste, skuldeisers wat my reuk 
probeer optel, geen tuiste van my eie nie, besittings wat oor 
die hele land versprei is, en geen bevredigende antwoord op 
die lastige vrae by sosiale geleenthede nie. 

“Wat,” sal ’n belangstellende persoon vra, “het jy geleer 
uit die lewe wat jy hierdie afgelope dertien en ’n halwe 
maande geleef het, en steeds leef?” 

Die antwoord is eenvoudig - geld. Sonder geld het jy niks, 
en is jy niemand nie. Sonder geld kan jy nie jou lewe 
konformeer tot die styl en standaarde van die gemeenskap nie; 
gevolglik word jy nie ernstig opgeneem nie. Sonder geld is jy 
afhanklik van, en oorgelaat aan ander se genade; gevolglik 
moet jy jou leefstyl en jou persoonlikheid aanpas (of inperk) 
om nie jou beskermer en voorsiener te ontstel nie. 

Die wêreld is nie gemaak vir mense sonder geld nie. 
Tydskrifartikels word nie geskryf vir mense sonder geld nie. 
Sonder geld bly drome net ... drome. Sonder geld kan jy nie 
werklik jouself verbeter nie. Jy kan nie inskryf vir ’n kursus 
in interior design of gourmet cooking nie, want jy kan nie 
betaal daarvoor nie, jy’t nie ’n adres nie, en jy’t nie fasiliteite 
nie. 

Sonder geld is jy basies ... ’n boemelaar. 

Een enkele faktor 


Dinsdag 24 Maart 1998 

Alles wat ek nog altyd gesê het oor vryheid, finansiële skuld, 
my ideale, my ambisies, my drome, die strewe om my 
potensiaal te bereik, en om te leef soos ek graag wil leef, 
kristalliseer rondom een enkele, noodsaaklike voorvereiste. 
Ek het al genoeg gesien, ervaar, gelees en gehoor om te 
verstaan hoe belangrik mag is: Mag om keuses te kan maak, 
en keuses te kan uitoefen. “Kto kgo?” het Lenin gevra. “Who 
(masters) whom?” 

As jy nie vir die res van jou lewe die rol wil speel van die 
dienskneg, die skuldenaar, die persoon in selfopgelegde 
ekonomiese ballingskap nie, moet jy ophou hardloop en begin 
werk, doelgerig, daadwerklik, met ’n enkele doelwit voor oë: 
om te bekom wat jou vry gaan maak - van skuldeisers, van 
balju’s, van armoede en ’n onbeduidende bestaan, en vry van 
ekonomiese meesters wat oor jou baas wil speel. 

As ek in die eerste plek wil oorleef, en daarna in staat wil 
wees om meer uit die lewe te kry as blote oorlewing, en om 
oor die vermoë te beskik om keuses te kan uitoefen, moet ek 
werk daaraan om te beskik oor die een enkele hulpbron wat 
hierdie dinge vir my moontlik sal maak: finansiële welvaart. 
Dis al wat oorbly. 

Makliker gesê as gedaan? Nie as dit jou hele lewe sover, 
jare se armoede, skande, verleentheid, en frustrasie gevat het 
om by die punt te kom waar jy besef dat dit die primêre middel 
is tot soveel wat jy hoop om te bereik nie. 

Sondag 19 April 1998 

Wat ek wel geleer het, is dat geld belangriker is as baie ander 
dinge in die lewe. Hoe meer jy het, hoe beter. In die wêreld 
waarin ek leef, is dit elke persoon vir homself. Daar’s min 
genade vir ’n arm ou, en baie belonings vir die ryk man of 
vrou. 

Ek is nie geïnteresseerd in die illusie van sekuriteit wat 
maatskappye belowe nie. Mense bou hulle huise op fondasies 
wat deur ander mense of besighede verskaf of geleen word, 
net om een dag tot hulle skok en smart, en dié van hulle 
familie, uit te vind dat dit oornag kan verkrummel. Hoekom 
moet ek myself onderwerp aan so ’n wêreld, as ek reeds oor 
hierdie kennis beskik, en reeds die skok, smart en vernedering 
ervaar het? 

Woensdag 27 Mei 1998 

Dis my vierde week terug in Suid-Afrika. [...] Wat ek 
uitgevind het sover, bevestig wat ek vermoed het. Om die 
waarheid te sê, as jy ernstig is daaroor om geld te maak - wat 
ek vermoed meeste mense nie werklik is nie, is daar meer as 
genoeg boeke beskikbaar oor alles wat ’n mens nodig het om 
te weet. 

Kortom, as jy glo geld gee jou mag, en jy’s desperaat 
genoeg om hierdie mag te bekom, is die pad wat jy moet loop 
nie ’n hoogs geheime, slegs bekend aan ’n gelukkige 
minderheid vergroeide voetpaadjie nie. Dis ’n goed 
gekarteerde pad, dog ’n pad wat ek glo meeste mense - wat 
die potensiaal het om dit te kan loop - nie kies om een of ander 
rede nie. 


13 



Een probleem is dat om ’n projek aan die gang te kry en 
dit sover te ontwikkel dat dit geld maak, jy ten minste ’n paar 
maande nodig het. [...] 

Feit is, jy kan nie in ’n kombuis ingaan en dink jy gaan ’n 
meesterstuk opkook net omdat jy honger is nie. Selfs die beste 
sjefs het sekere dinge nodig: die regte bestanddele (geld), ’n 
goeie resep (metodes, konkrete planne, of spesifieke 
projekte), en tyd - as die sjef nie genoeg tyd het nie, gaan die 
eindresultaat rou wees, of dit gaan bloot platval. 

Ontnugtering, en nuwe planne 

Sondag 8 November 1998 
Wat ’n jaar ... 

Vier en ’n bietjie maande in Johannesburg. Wat het ek 
sover gedoen? Ek het kanse gewaag. Ek het dinge gedoen, en 
doen dit steeds, wat ek gesê het ek nooit sal doen nie. Ek het 
Johannesburg toe getrek vir ’n office job. Ek het my 
baas/vriend se aanbod om vir tyd en wyl in die bediendekamer 
op sy erf te bly, aanvaar. Ek doen sales ... En wat het ek? 
Fokkol. 

Ek hou myself “produktief ’ besig - dis al wat ek kan sê. 
Ek lees. Ek skryf. Ek kan nie bekostig om by ’n restaurant te 
gaan eet nie. Selfs al was flieks gratis, kon ek nie daar uitkom 
nie. Selfs al was hier ’n honderd vrouens wat moontlikhede 
ingehou het vir ’n man, sou dit net van akademiese waarde 
gewees het, want as hulle nie binne stapafstand van my huis 
af woon nie, kan ek hulle nie ontmoet vir koffie of iets nie. En 
selfs al het ek ’n kar gehad, het ek nie geld nie. Ek bly in ’n 
buitekamer soos ’n student. Ek het nie eens ’n behoorlike 
radio nie! 

Klink dit asof ek net kla, terwyl soveel mense slegter af is 
as ek? Fok dit. Ek het my eie agenda. As ek tevrede was met 
wat ek het net omdat soveel mense in ’n slegter posisie is as 
ek, sou ek mense wat slegter af is as ek, beledig het, want ook 
húlle wil ’n beter lewe hê, om nie eens te noem dat hulle sou 
gedink het ek is ’n idioot om nie iets beters vir myself te wil 
hê nie! 

Ek het geld nodig. Ek het ’n kar nodig. Ek het ’n rekenaar 
nodig. Ek het ’n behoorlike blyplek nodig. A1 hierdie dinge is 
buite my onmiddellike bereik in Suid-Afrika op hierdie 
stadium. Miskien oor vyf jaar ... That’s it, ek gaan Taiwan 
toe. En ek kom nie weer terug Suid-Afrika toe voor ek nie 
behoorlik vir myself kan sorg nie. 

[Verduideliking: Die Suid-Afrikaner wat my saam met die 
Koreaanse man meer as twee jaar tevore ingewag het op die 
lughawe in Seoel, was teen hierdie tyd in Taiwan. Ons het ’n 
paar e-posse uitgeruil - hy’t my vertel oor sy lewe in Taiwan, 
en ek het hom ingelig oor my situasie in Johannesburg. Teen 
laat Oktober het hy aangebied om vir my geld te leen vir ’n 
vliegtuigkaartjie Kaohsiung toe - ’n aanbod wat ek 
aanvanklik van die hand gewys het.] 

Woensdag 2 Desember 1998 

Een [opsie vir iemand met my agtergrond - middelklas, 
tersiêre opleiding] is Foreign English Teaching: 
eenjaarkontrakte; goeie kontantvloei; nie nodig om op skuld 
en krediet te leef nie; relatiewe goeie lewensomstandighede; 
jy’t nie ’n kar nodig nie; jy’t nie nodig om ’n goeie 
kixdietrekord te hê om ’n telefoon te kry nie; jy leef in ’n 
vreemde land met ’n vreemde kultuur; lewenservaring van ’n 
ander aard; en uiteindelik, finansiële bemagtiging. 

’n Volmaakte lewe? Nee. In meer opsigte as wat jy op jou 
een hand kan aftel, is dit ’n vrot lewe. Maar dit is ’n lewe 
waarin jy jouself kan bemagtig - op meer as een gebied. 

Arbeiders van antieke tye 


In die Middeleeue en antieke tye, hoe het die magte van die 
dag die arbeiders behou wat hulle grond bewerk het? 

Slawerny was een manier. Feodalisme het neergekom 
op ’n verhouding tussen die landeienaar en die grondbewerker 
waar laasgenoemde verplig was om arbeid te verrig in ruil vir 
die landeienaar se beskerming. Daar was ook die verskynsel 
van “indentured servitude”. Met al hierdie stelsels is arbeiders 
gebind aan die grond waar hulle arbeid vereis was deur wette 
wat die grondeienaar bevoordeel het, en deur maatreëls soos 
belasting, wat die grondbewerker altyd arm en afhanklik 
gehou van sy Baas. 

Hoe word mense vandag gebind aan die “grond” waar 
hulle arbeid of diens vereis word? Deur onder andere 
goedkoop krediet, en langtermyn terugbetaalopsies: 
maandelikse inkomste minus paaiemente op produkte wat 
reeds gebruik word - soos ’n nuwe sitkamerstel, of’n kar, laat 
die gemiddelde burger met min genoeg geld om “weg te 
kom”. 

Natuurlik kom baie weg, en baie val nooit in nie. Daar’s 
drop-outs, kriminclc, en mense wat vir jare in ander lande 
rondswerf en op verskillende maniere geld verdien. Solank ’n 
sekere persentasie van die bevolking egter gebind kan word 
aan die “grond”, kan die res afgeskryf word - of later benut 
word, soos die drop-out wat ’n musikant of ’n skrywer word 
en vir die Gebindes vermaak verskaf, of bemoediging. 

Dit is belangrik om te noem dat hierdie situasie vloeibaar 
is. Mense maak aan die einde van die dag hul eie keuses. Dus 
impliseer ek nie grootskaalse manipulering, of sinister agter- 
geslote-deure beplanning nie ... nee wag, manipulering wel. 
Soveel as moontlik mense móét bereik, en “gedraai” word ... 

~ Uit die Pers Notaboek 

Ballingskap nege 

Dinsdag 20 November 2001 

Ses jaar het al verloop sedert ek geleer het dat dit meer saak 
maak dát jy geld het, as hóé jy die geld maak. Hierdie briljante 
insig het my getref omtrent ’n week nadat ’n kettingbrief in 
my posbus beland het, wat, in teorie, vir my X-bedrag geld per 
maand in my bankrekening kon besorg indien ek die 
instruksies uitgevoer het. Dit het op my neergedaal soos ’n 
seëning dat ek nie noodwendig in ’n besoldigde situasie hoef 
te wees om elke maand die huur te kan betaal, en van tyd tot 
tyd ’n nuwe paar jeans te kan koop nie. 

Hierdie idee het goed gekorrespondeer met my gebrek aan 
entoesiasme om in te pas by die konvensionele gang van sake 
waar jy universiteit toe gaan, na graduering jou C.V. uitstuur 
in die hoop dat jy spoedig jou lewe as ’n “grootmens” kan 
begin, en dan na ’n jaar of drie trou met die persoon saam met 
wie jy op daai stadium slaap. Ek wou voortgaan met die tipe 
lewe waarvan my sogenaamde studentedae net ’n voorsmaak 
was - ’n lewe gevul met kennis opdoen, laatslaap, biblioteek 
toe gaan, die middag spandeer in tweedehandse boekwinkels, 
en bowenal, die vryheid om ’n baard te kan groei maak nie 
saak hoe sleg dit lyk nie. 

Ek was 24 toe ek besluit het om Ooste toe te kom. Ek het 
geweet dit sou my die reg gee om vir almal wat wou weet te 
kon sê dat ek ’n “Engelse Onderwyser in Korea” is. Ek het 
ook geweet dit beteken dat ek die moontlik onvermydelike 
punt ’n bietjie langer kon uitstel wanneer ek my vryheid moet 
inruil vir ’n meer konvensionele lewe, en ’n skoongeskeerde 
gesig. 

So’t ek my soektog voortgesit na ’n antwoord op die Groot 
Vraag: Wat is dit wat hierdie ou wil doen met sy lewe? 

In die verloop van die volgende twee jaar het ek met ’n 
paar idees vorendag gekom. Ek wou in Engeland of Duitsland 
woon vir ’n paar maande, of ’n jaar. Ek wou soos McArthur 

van die Filippyne met trompetgeskal ’n terugkeer maak tot die 
lieflike universiteitsdorp van Stellenbosch. En ek wou skryf. 

Kort voor die einde van my tyd in Korea (Mei 1998). het 
ek nog ’n paar idees by die lys gevoeg. Twee hiervan was dat 
ek myself wou toewy aan iets of iemand, en dat ek êrens wou 
behoort. Ander idees wat uiteindelik ook bygevoeg is, het 
ingesluit dat ’n mens één ding moet hê waarop jy fokus, en dat 
die helfte van almal se lewens gaan oor die ontdekking van 
wat hierdie een ding is; dat my posisie in die samelewing by 
verstek dié is van ’n boemelaar; dat middelklas suburbia my 
nie gaan insluk as ek per ongeluk my paraatheid vir ’n 
oomblik verloor nie; en dat mag die groot verskil is tussen 
mense wat dit uiteindelik maak, en dié wat sneuwel langs die 
pad. 

Terug in Suid-Afrika - waar ek veronderstel was om te 
“comrnit” en te “belong” - oorweeg ek toe die hele konsep 
van ’n beroep. Ek vind toe, in nie die eerste briljante insig van 
my lewe nie, dat ek nie noodwendig ’n probleem het met die 
idee van ’n beroep nie. Die probleem was dat die beroep van 
so ’n aard moes wees dat ek myself volslae daaraan kan 
toewy. 

Kort daarna koop ek vir my ’n paar boekies oor skryfwerk 
by ’n Flospies-winkel vir R1 elk, en ek vat my skryfambisies 
en my vars insig na nuwe hoogtes deur te verklaar dat dít my 
beroep sal wees - ek sal ’n skrywer word! Meer as dit, 
skryfwerk sou my besigheid wees. Ek sou dus 
besigheidsvernuf kombineer met my skryfambisies. Ek sou 
nie net skryf wat ék wou nie. Ek sou kyk waarvoor daar ’n 
mark is, en die tipe materiaal produseer wat publikasies soos 
tydskriftc nodig het om hulle bladsye mee te vul. 

Vyf en ’n half maande later was ek op ’n straathoek in ’n 
stad in die suide van Taiwan, besig om die konsepte van 
vryheid en onafhanklikheid te kontempleer. Siende dat die 
vermoë om verbysterend helder te dink my toe nie meer 
onkant gevang het nie, was ek nie verbaas nie toe ek na net ’n 
paar minute se staan vorendag kom met die insig dat vryheid 
en onafhanklikheid vir my, leë ambisies is. Ek het besef dat 

die aantrekkingskrag van hierdie twee konsepte fundamenteel 
te make gehad het met my begeerte om nie skuld te hê nie - 
om nie rneer verplig te wees om ’n fmansiële las soos ’n 
verrottende karkas agter my aan te sleep nie. (En natuurlik het 
dit ook verband gehou met die ou begeerte om ’n baard te kan 
groei, al lyk ek soos ’n boemelaar.) Die aantrekkingskrag het 
begin kwyn toe ek besef dat volmaakte vryheid en 
onafhanklikheid ook sal impliseer dat jy niemand het vir wie 
jy omgee, of vir wie se lewe jy verantwoordelik is nie. Dít, het 
ek geweet, is in stryd met my ware ambisies. Ek wíl lief wees 
vir mense, en ek wíl eendag deel wees van ’n intieme groepie 
mense waarvoor ek medeverantwoordelikheid sal aanvaar. 

So byt lank vertroetelde ideale in die stof. 

Dit was in my 24e jaar op hierdie planeet toe ek die insig 
gehad het wat ek vermeld het aan die begin van hierdie 
negende deel van wat nooit so ’n lang “ballingskap” reeks 
moes gewees het nie. Ek is nou dertig jaar oud. Dis 20 
November 2001, 25 minute oor 6 in die oggend. Die son het 
al slaperig haar eerste lig gegooi oor die koue, winterlandskap 
van Fengshan City. Ek het ’n klein brakkie wat my regtervoet 
warm lê, en ’n sigaret wat lê en uitbrand in ’n nuwe asbakkie. 
Die mense by die plaaslike McDonald’s is besig om gereed te 
maak om die eerste cholesterol belaaide ontbytkos in bakke 
vars olie te gooi soos ek hierdie woorde tik, en ek moet ’n 
tweede skof gaan slaap sodat ek teen een-dertig intelligent 
genoeg kan lyk vir my 21-jarige Chinese onderwyseres. 

Ek is deesdae vriende met mense van eksotiese plekke 
soos Krugersdorp, Kimberley, Vereeniging en Stellenbosch. 
Ek werk veertien ure per week by drie verskillende skole, en 
ek verdien ’n paar duisend Taiwan dollar ekstra elke maand 
deur kort stukkies te skryf vir ’n plaaslike uitgewer van ESL- 
tydskrifte. Ek het twee boekprojekte hierdie jaar afgehandel. 
Ek kan Battle Hymn of the Republic op my keyboard speel, 
en ten minste ses of sewe drukke op my twee kitare. En as ek 
moet, kan ek ook ’n deuntjie op die blokfluit, of op een van 
my twee mondfluitjies speel. 

Die vraag wat egter in die lug hang soos ’n slegte reuk 
op ’n windstil wintersoggend is steeds dieselfde: Wat wil ek 
doen met my lewe? 

* * * 

’n Heerlike oggend van rus - gevul met koorsagtige drome vol 
moord, en soene op bloedrooi lippe van girlfriends wat nooit 
teruggebel is nie - het, soos gewoonlik, nuwe insig gebring. 
Ek weet lankal dat ek wil skryf. Die eintlike vraag is dus nie 
wát ek wil doen nie, maar watse tipe skryfwerk ek wil 
produseer. 

’n Sekondêre vraag het te make met iets wat ek aangeraak 
het in Ballingskap Nommer 8, naamlik dat om ’n skrywer te 
wees soms soortgelyk is aan die beroep of roeping van 
sending. Die sendeling, wat glo hy of sy is geroepe om ’n 
bepaalde boodskap te verkondig, kan nie voltyds ’n 
bankbestuurder wees én voltyds die beroep of roeping van die 
sendeling beoefen nie. Die sendeling het ’n trade nodig, iets 
waarmee hulle geld verdien terwyl hulle meeste van hul 
aandag en tyd spandeer aan die soms tydrowende aktiwiteite 
wat verband hou met hul sending. Wat ook al die sendeling se 
ambag is - Paulus was byvoorbeeld ’n tentmaker, dit sal altyd 
net ’n praktiese maatreël wees om te verseker dat hulle en hul 
families nie honger ly nie, en dat daar meeste van die tyd 
petrol in die kar is. (As hulle natuurlik onderhou word deur ’n 
ryk voorstedelike gemeente, sal hulle situasie effens anders 
daarna uitsien.) Dieselfde kan ook gesê word van die politieke 
aktivis, wie se eerste prioriteit sy of haar politieke aktiwiteite 
is, maar wat moontlik iets anders doen om kos op die tafel te 
sit. (Behalwe weereens as ook hierdie persoon aan die gang 
gehou word met geld uit Noorweë of Swede ... het ek die 
verkeerde roeping gekies?) 

Die eerste vraag wat ek moet beantwoord is dus in watter 
genre ek wil skryf, en derhalwe ook watter temas ek wil 
aanraak. Die tweede vraag, wat ter wille van suksesvolle 
nastrewing van my roeping deeglik oorweeg moet word, is 

watse werk ek op ’n daaglikse, dog deeltydse basis wil doen 
om te verseker dat ek ’n gereelde inkomste het. 

* * * 

’n Ding wat al hoe duideliker begin blyk is dat nie alle beroepe 
dieselfde waarde het in die arbeidsmark nie. En indien sekere 
arbeid of sekere vaardighede nie in aanvraag is nie, is die kans 
goed dat jy nie goed gekompenseer sal word vir wat jy ook al 
doen op hierdie gebied nie. Dit gee ook nie noodwendig aan 
die persoon in hierdie beroep ’n status in die gemeenskap 
waarmee hy of sy gelukkig is nie. 

As jy dus na jare se observasie van jou unieke 
persoonlikheid en deeglike oorweging van die beskikbare 
beroepsmoontlikhede, op die punt kom waar jy nie anders kan 
as om te aanvaar dat dit wat jy wil doen nie hoog in aanvraag 
is nie, moet jy besluit watse ander, verwante moontlikhede vir 
jou aanvaarbaar sal wees. Jy moet ook deeglik oorweeg wat 
jou idee is van ’n behoorlike inkomste, en hoe belangrik status 
in die gemeenskap vir jou is. 

Die alternatief is dat jy die belangstelling of aanleg of 
vaardigheid waarop jy graag sou wou fokus as beroep (of selfs 
roeping), reduseer tot stokperdjie (vir die gebrek aan ’n beter 
woord) status. Jy sal verder tevrede moet wees om die meeste 
van jou tyd en aandag - inderdaad jou daaglikse bestaan - te 
wy aan ’n beroep wat van die begin af nie jou eerste keuse was 
nie; ’n beroep wat jy heel waarskynlik nooit met passie of 
oorgawe sal kan beoefen nie. 

Vraag een 

Om ’n lang storie eenvoudig te maak, ek wil skryf wat ék wil 
skryf. Ek meen, ek is nie op pad om ’n bankbestuurder of ’n 
skoolinspekteur te word nie. Die eenvoudige rede hiervoor is 
omdat ek ’n lewe nastreef waarin ek daagliks, en sonder om 
verskoning daarvoor te maak of toestemming te vra daarvoor, 
uiting kan gee aan my kreatiwiteit. Watse waarde sal dit dus 

hê as ek al my tyd spandeer deur net die soort materiaal te 
skryf wat in aanvraag is, waarvoor ek weet daar ’n mark is, en 
my kreatiwiteit in die proses beperk in terme van woordeskat, 
en sinskonstruksies wat soos resepte reeds voor die tyd uitgelê 
is? 

Dit gesê, om artikels en ander materiaal te skryf wat ek 
nie sou geskryf het as ek nie geweet het ek word betaal 
daarvoor nie, is steeds beter as om daai honderd of ’n duisend 
rand te verdien in ’n beroep wat géén kreatiwiteit vereis nie. 
Ek is dus steeds bereid om materiaal te skryf volgens 
vasgestelde riglyne, omdat die besigheid wat dit gaan koop, 
dit so wil hê. Ek is egter nie bereid om na al hierdie tyd myself 
hoofsaaklik toe te spits op sulke tipe skryfwerk nie. 

Om te skryf wat ék wil skryf ... die hele teorie oor die 
middelklas ... is dit nie al weer tyd om te gaan slaap nie? 

* * * 

Ek wil skryf oor die lewe, oor die mens, oor verhoudings, oor 
geskiedenis, oor godsdiens, oor die samelewing, oor politiek, 
oor kultuur, en oor hoe die mens dit regkry om elke oggend 
op te staan en presies dieselfde ontbytpap te eet as die vorige 
dag, en honderde dae voor dit. Ek wil nie gebonde wees aan ’n 
spesifieke tema en styl omdat die verbruiker wat boeke en 
ander leesmateriaal kan bekostig se smaak op die huidige 
tydstip dit so dikteer nie. 

Ek wil skryf wat ék glo geskryf moet word, al is ek die 
enigste een wat so glo. Ek wil my eerlike opinie gee oor 
kwessies wat na vore kom in my eie lewe - kwessies wat vele 
ander mense sekerlik sal herken. Ek wil so verwaand wees om 
te dink ek het dinge om te sê wat niemand anders sê nie, of 
dalk nie op die manier wat ek dit sê nie. Ek wil my insigte deel 
met ander mense, selfs al is ek nie die eerste, laaste, of enigste 
skrywer wat oor hierdie spesifieke insigte beskik nie. Ek wil 
skryf, en skryf, en nog meer skryf, en aanhou skryf tot iemand 
sê, “Het julle al gelees wat hierdie ou geskryf het?” En dan 
wil ek nog ’n bietjie skryf... 

Skrywers skryf gedigte, kortverhale, opstelle, romans, 
preke, toesprake, toneelstukke, draaiboeke, liedjies ... of iets 
van alles. Skrywers skryf oor dinge wat reeds gebeur het, 
dinge wat tans aan die gebeur is, en dinge wat nog moontlik 
gaan gebeur (as niemand hulle skryfwerk ernstig opneem nie). 
Skrywers skryf fiksie, en nie-fiksie. Hulle skryf vir hulle 
vriende, familie, kennisse, vyande, en vir vreemdelinge. Hulle 
skryf vir volwassenes, en hulle skryf vir kinders. Hulle skryf 
vir mense wat hulle gister ontmoet het, en vir mense wat hulle 
nooit sal ontmoet nie selfs al raak hulle beroemd. Hulle skryf 
soms net vir mense in hulle binnekringe, en soms vir mense 
in lande wat hulle nooit sal besoek nie. 

Uit die aard van die saak wil ek nie myself beperk tot 
enige genres of lesersmarkte nie. Maar as ek gedwing word 
om meer spesifiek te wees, sal ek sê dat ek hoofsaaklik, vir 
eers, in Afrikaans sal skryf, vir my tydgenote in Suid-Afrika, 
maar ook in lande soos Taiwan en Engeland, en Frankryk en 
Amerika. 

Ek wil my idees oor die lewe, oor hoe ek dink dinge is en 
hoe ek dink dit veronderstel is om te wees, verwoord in stukke 
wat mense sal lees om verskeie redes. Miskien lees hulle dit 
omdat hulle iets soek om die tyd mee te verdryf, of omdat 
hulle iets wil wysraak wat hulle nie geweet het nie, of omdat 
hulle inspirasie soek of alternatiewe sienswyses wil oorweeg 
oor ’n spesifieke aangeleentheid. 

Dit is wel vir my belangrik om te skryf vir meer as net 
ander mense se vermaak. Ek wil myself aanstel as ’n stem van 
rede, al vat dit twintig jaar om ander mense sover te kry om te 
luister. 

Tweede vraag 

Om te wil skryf, is nie ’n eenvoudige ambisie soos om ’n 
dokter te wil word nie. Met laasgenoemde hoef jy net 
universiteit toe te gaan, jou kop vir ses jaar lank in ’n toestand 
in te leer, en dan kan jy lekker begin geld maak en almal 
respekteer jou en noem jou “Dokter”. Om suksesvol te wees 

as ’n skrywer verg baie meer tyd, en meer verstandelike en 
emosionele onstabiliteit (ten minste in sommige gevalle). Dit 
vereis ook ’n deeltydse werk wat kontant aan die vloei hou 
terwyl jy ’n paar volgelinge bymekaarmaak wat dink dit wat 
jý te sê het, wel ’n plek het in die Annale van Idees en Opinies 
(en miskien ook op boekrakke vol kortverhale en digbundels). 

Die lewe is nie volmaak nie. (Sou ’n volmaakte lewe in 
kleur gewees het? Swart-en-wit is soveel netjieser.) ’n 
Volmaakte lewe sou sekerlik beteken het dat elkeen van ons 
twee of drie weergawes sou hê van ons lewens om alles te kon 
doen wat ons wou doen. Elkeen sou ook sy eie persoonlike 
tydmasjien nodig gehad het, sodat as ons later belangrike lesse 
leer, of- kan jy jouself dit voorstel? - ons per ongeluk ’n blaps 
maak, ons vinnig kan teruggaan en weer kan probeer. Feit is, 
nie eens ryk mense se lewens is volmaak nie. (Kan Bill Gates 
byvoorbeeld skielik ’n hippie word en sy baard laat groei?) 
Ons almal maak foute. Ons mis geleenthede. Ons maak droog. 
Ons maak besluite en ons doen dinge wat maak dat ander 
mense hulle koppe skud en vir mekaar vra, “Wat dink die ou 
doen hy met sy lewe?” En meeste van die tyd is ons te verleë 
om te antwoord, of doodgewoon nie lus om te verduidelik nie. 

Teen hierdie tyd het ek nou al sekerlik die punt goed 
tuisgebring dat ek ’n inkomste nodig het wat my aan die lewe 
kan hou terwyl ek skryf, sodat ek nie nodig het om te skryf vir 
geld nie. 

Sedert ek klaar gemaak het met my tersiêre studie het ek 
nog net twee jobs gehad: Die een was om ’n glorified 
sekretaresse en verkoopsman van subskripsics te wees vir ’n 
vriend se omgewingsjoernaal; die ander was om kinders, en 
so nou en dan ’n volwassene, in die Verre Ooste te leer om 
Engels te praat. 

Laasgenoemde is nie ’n werk waaroor ek vreeslik 
opgewonde is nie. Soms is ek verleë as ek in ’n klaskamer 
staan en dink hoe belaglik ek moet lyk terwyl ek my arms 
swaai, of vir die vyftiende keer die woord “name” sê, terwyl 
ek my lippe opmekaar pers om te wys jou mond moet tóé wees 
met die “m”. Dis nie ’n werk wat veel sekerheid bied nie, en 

daar’s geen huis-subsidie of pensioen nie. Om ’n “expat 
English teacher” te wees in Taiwan of elders in die Ooste gee 
ook nie aan jou status wat vergelyk kan word met wat 
ingenieurs of joernaliste of suksesvolle besigheidsmense 
geniet nie. Nietemin, om elke week ’n paar Engelse klasse te 
gee, genereer ’n inkomste. ’n Mens maak óf genoeg geld sodat 
jy’n... 

[... nuwe printer kan bekostig? ’n Pruik? ’n Buskaartjie uit die 
stad uit? So, asof ek skielik oorval is deur slaap of verveling, 
sneuwel nog ’n poging tot ’n essay.] 

Wat ek sien 


Vrydag 4 Julie 2003 

Ek glo altyd almal het drome wat verby die lewens strek wat 
hulle tans leef. En ek reken dat een of twee honderdduisend 
rand ’n ver ent sal gaan om hierdie drome te verwesenlik. Ek 
glo verder dat een of twee jaar in ’n plek soos Taiwan die 
ideale manier is om daai tipe kapitaal bymekaar te skraap. 

Wat ek geneig is om te vergeet, is dat die lewe van ’n expat 
in vele gevalle wortelloos is, en dat vele mense ’n ander tipe 
lewe verkies. Hierdie mense het huise - ruimtes wat hulle 
ingerig het oor die jare presies soos hulle dit wil hê. Hulle het 
vriende, en miskien familie wat óf in dieselfde stad woon, óf 
in ’n naburige dorp. Hulle het troeteldiere. Hulle het 
pensioenfondse wat hulle al vir jare aan die opbou is. En hulle 
droom van kinders kry - as hulle nie reeds begin het met ’n 
gesin nie, en om hierdie kinders groot te maak in ’n omgewing 
wat aan húlle, die ouers, bekend is. Dis ’n lewe waaroor 
hierdie mense baie keer kla, maar dit is ook ’n lewe waarbinne 
hulle veilig voel. Dit is verder ’n lewe wat hulle reken hulle 
kan volhou, en wat hulle hoop hulle kan voortgaan om te leef 
tot hulle 60 of 65 tref, en daai pensioen uitbetaal. 

Die feit is dit, nie almal weet wat hulle sal doen met ’n 
honderd of twee honderdduisend rand tussen wanneer hulle 
terugkeer van ’n plek soos Taiwan, en wanneer hulle aftree- 
ouderdom bereik nie. Mense is geneig om te kies wat aan hulle 
bekend is - al beteken dit dat jy jou tydkaart moet pons, 
dieselfde tyd elke oggend, vir veertig jaar lank. 

Vrydag 18 Julie 2003 

Ek het die afgelope paar weke baie gesê oor die sogenaamde 
grootmenswêreld en hoe ek myself as onvolwasse beskou in 
hierdie wêreld (of so gedoen het, tot nou toe). Ek wil dit egter 
verander na die wêreld van geld. Ek is heeltemal volwasse 
genoeg om my plek as ’n volwassene vol te staan in die 
sogenaamde grootmenswêreld. 

Die werklike probleem was nog altyd my onkunde oor, en 
gevolglike vrees vir die wêreld van geld. My lot, tot nou toe, 
was beklink omdat ek nie die “maklike” uitweg wou kies deur 
net êrens ’n werk te kry nie - of ten minste te probeer om een 
te vind. Dit is egter ononderhandelbaar dat mens steeds geld 
nodig het. Maar hoe nou gemaak as mens nie ’n formele 
betrekking of beroep wil hê nie, en jy weet ook nie hoe om 
andersins geld te maak in Suid-Afrika nie? Onkunde, vrees, 
Korea, toe Taiwan ... 

Ek het egter die afgelope drie weke agtergekom dat die 
gevreesde Wêreld van Geld ondersoek, bestudeer en 
bemeester kan word. Aan die einde is dit soos meeste dinge 
wat mens angstig maak - as onkunde vervang word met 
kennis, vlug die vrees. 

Twee woorde: 

VRYSKUT 

ENTREPRENEUR 

Aanvaar verantwoordelikheid vir jouself in 
2018 

Donderdag 31 Julie 2003 

Die begeerte om my kreatiewe onafhanklikheid te behou, is 
wat ek die afgelope paar jaar aangevoer het as rede (of 
verskoning) hoekom ek in Taiwan moet bly. “In Suid-Afrika,” 
so resiteer ek altyd die rympie aan myself, “moet ’n mens 
bereid wees om jou kreatiewe onafhanklikheid prys te gee as 
jy by die gemiddelde instelling of korporasie ’n betrekking 
aanvaar.” Dit is hoe dit werk meeste van die tyd, en, het ek 
nog altyd geglo, hoe dit ook sal werk in my geval, as ek seker 
wil maak dat ek my hande lê op ’n voldoende maandelikse 
kwota oorlewingskoepons. 

Ek het die afgelope paar weke tot die insig gekom dat dit 
juis hierdie behoefte aan kreatiewe onafhanklikheid is, en 
veral ook die ideaal om baas van my eie tyd te wees, wat my 
nie net in staat sal stel om maandeliks genoeg struggle 
koepons te verdien nie, maar om inderdaad ... dromme rol, 
swepe klap ... ryk te word. 

Om ryk te word, is dit in die eerste plek belangrik dat jy 
ryk wil wees, moet weet hoekom jy ryk wil wees, en moet 
weet wat die altematief is tot fmansiële welstand. Dan is ’n 
kreatiewe, skeppende natuur wat jou in staat sal stel om 
vorendag te kom met idees, en ’n hardkoppige geloof dat jy 
kán, sál, en móét suksesvol wees, onontbeerlike eienskappe. 
Laastens, as jy die baas van jou eie tyd is, sewe dae per week, 
is daar net een ding wat in jou pad staan om finansieel 
onafhanklik te word - jyself. 

As ek oor ’n jaar, of drie jaar, of vyf jaar fmansieel 
onafhanklik is, sal dit die resultaat wees van ’n reeks beelde 
wat vorm aangeneem het in my kop, besluite wat geneem is 
oor hoe om die beelde te realiseer, en stappe wat op die regte 
tye en op die regte wyses deurgevoer is. As ek nie oor een jaar, 
of drie jaar, of vyf jaar finansieel onafhanklik is nie, sal dit 

wees omdat ek nie die beelde in my kop opgevolg het met die 
korrekte besluite en die korrekte aksies nie. 

Ek, nou, is verantwoordelik vir my sukses ’n jaar, en drie 
jaar, en vyf jaar van nou af. Net soos ek een jaar, en drie jaar, 
en vyf jaar gelede verantwoordelik gehou moet word vir die 
goeie, en minder goeie resultate van wat ek tans my lewe 
noem. 

The Universe is on my side? Ek glo dit mag dalk net 
moontlik wees. Die tyd is nóú. Ek is die pa van my kinders 
drie of vyf jaar van nou af. Ek is die seun van ’n pa en ’n ma 
wat sal baat by my sukses. Ek is die broer van twee susters 
wat ook waarde sal trek daaruit. Ek is ’n mens by wie se 
sukses baie ander mense, wat nou nie eens bewus is van my 
bestaan nie, sal baat vind. 

Ek moet nóú verantwoordelikheid aanvaar vir my sukses 
een, en drie en vyftien jaar van nou af. 

Voltyds kreatief 

Maandag 4 Augustus 2003 

Waarom was die Beatles “larger than life”? Omdat hulle 
gedoen het waarvan hulle gehou het, en waarin hulle geglo 
het. En omdat hulle meeste van hulle produktiewe tyd daaraan 
gespandeer het, het hulle vermoëns toenemend verskerp. 

Die feit dat hulle skeppings - hulle spesifieke tipe musiek 
- in aanvraag was op daai tydstip, het natuurlik ook gehelp. 
Maar die feit bly staan dat hulle hulself besig gehou het, op ’n 
voltydse basis, met dit waaroor hulle die sterkste gevoel het, 
dit waaraan hulle werklik geglo het. As gevolg hiervan, het 
hulle ’n vlak van kreatiewe vaardigheid bereik wat enige 
talentvolle, kreatiewe persoon kan bereik indien hy of sy 
hulself besig hou met dit waarvan hulle die meeste hou, vir 
die groter gedeelte van wat beskou word as ’n normale 
werksdag. 

Goeie bemarking en die talente van ander mense het 
ook ’n belangrike rol gespeel in hulle kommersiële sukses. 
Maar as die individuele lede van die groep agt ure per dag 
moes werk by een of ander fabriek in Liverpool, en dan in die 
aande aan hulle musiek gewerk het - na ete en ’n bietjie TV, 
sou selfs die beste towenaars van bemarking nie hulle 
noodwendig meer middelmatige werk kon verkoop aan die 
massas nie. 

Die Beatles was dus so groot soos wat hulle geword het, 
omdat hulle geslaag het in ’n ideale kombinasie - kreatiewe 
uitnemendheid en kommersiële sukses. 


[Dit is belangrik om te benadruk dat die hele Beatles storie 
gewerk het omdat dít waaraan hulle met groot oorgawe die 
meeste van hulle tyd gespandeer het, kommersiële waarde 
gehad het. 

Ongelukkig werk dit nie vir almal om die grootste deel 
van ’n “werksdag” te spandeer aan dit wat ons met die grootste 
passie en oortuiging wil doen nie, omdat ons steeds geld nodig 
het, en as dit waaraan ons meeste van ons tyd spandeer - al is 
dit dan meesterstukke - nie soms verhandel kan word vir 
kontant nie, moet ons steeds iets anders doen ter wille daarvan 
om fisies te kan oorleef.] 

Geld en kuns 


Saterdag 20 September 2003 

Ek het geen probleem daarmee om kuns vir geld te verruil nie. 
As ’n kunstenaar ’n miljoen rand verdien met sy kuns, goed 
so. Dis baie beter as om daai geld te moet verdien deur vir ’n 
leeftyd kantoorstoele pap te sit. 

Ek het ook geen probleem daarmee om my eie 
skryfmateriaal te laat publiseer nie. My punt is net dat ek nie 
wil skryf wát, en hóé dit gedikteer word deur die sogenaamde 
“market forces” nie - wat beslis ’n vertrek is van my vroeër 
houding van “dink soos ’n besigheidsman, skep soos ’n 
kunstenaar”. 

Wat dit beteken is dat ek liefs nie afhanklik moet wees van 
my skryfwerk vir kos- en huurgeld nie. As ek dit uiteindelik 
wel regkry om iets te produseer wat ’n tydskiif goedvind om 
te publiseer, goed en wel; dan hoef ek net minder van my ure 
te verkoop aan een of ander besigheid daai maand. Wat ek 
produseer uit die wroeging en ekstase van my 
werklikheidservaring is egter vir my té belangrik om te sien 
hoe dit net nog iets word wat, soos groente of braaihout, 
opgeweeg word op die skaal van Die Groot Industriële 
Masjien. 

Die (werklike) waarde van geld 

Maandag 22 September 2003 

Baie mense wil ryk wees vir die gemak en sekuriteit wat dit 
verskaf. Baie mense wil ook ryk wees omdat hulle glo dit sal 
hulle belangrik laat voel, en belangriker laat verskyn aan 
ander. 

Finansiële welvaart is ook bevorderlik daarvoor dat die 
gemiddelde persoon wie se lewe geanker is in die immer 
veranderende kulturele moeras van die sosio-ekonomiese 
middelklas meer oortuig kan wees van sy of haar identiteit. 
Geld stel ’n mens in staat om die kentekens aan te skaf wat die 
individu nodig het ten einde hom- of haarself op ’n sekere 
wyse aan die wêreld te kan vertoon. Sodoende kan die 
individu dus aan ander mense sê: “Dit is wie ek (dink ek) is, 
wie ek graag wil wees, en hoe ek graag gesien wil word. Hier 
is die sigbare bewyse daarvan.” 

Rykdom word dus (meestal onwetend) gesien as ’n 
maklike manier om identiteit te definieer, en voortdurend te 
bevestig - veral deur mense wat nie oor baie geld beskik nie, 
en wat daagliks omgaan in omgewings waar geld ’n 
prominente rol speel in die vorming en vertoning van 
identiteit. 

... en ’n akadcmicsc nota 

Bogenoemde kan genoem word ’n “antwoord” soos wat ek 
bedoel het ’n paar stukke gelede. In hierdie geval sal die 
aanvanklike vrae wees: Hoekom wil so baie mense ryk wees? 
Gaan dit net oor die sekuriteit van om te weet jy sal genoeg hê 
om te eet vandag, en mórc, en moontlik nog volgende maand 
ook? Of word die mens ook gedryf deur ’n ander instink of 
motivering? 

Meeste van my sogenaamde antwoorde is niks meer as 
persoonlike teorieë nie. My metodiek is ook nie vreeslik 

wetenskaplik nie. Ek sal byvoorbeeld dink: “Dit wil vir my 
voorkom of [Persoon X] steeds nie oortuig is van haar eie 
identiteit nie.” 

Dan, in hierdie spesifieke geval, sal ek verder afstof, of 
vlekke op die vloer probeer wegvryf, tot ’n volgende gedagte 
by my opkom: “Snaaks, sy was nog altyd een wat oordrewe 
aangetrokke was tot geld.” 

Dan, soos ek staan met ’n stoflap vol lighter fluid in die 
een hand, en ’n sigaret in die ander, kom die oomblik van 
insig: “Het die een moontlik iets uit te waai met die ander?” 

Met laasgenoemde het ek dan ’n VRAAG geformuleer. 
Nadat ek vorendag gekom het met die mees waarskynlike 
ANTWOORD, kan ek voortgaan om ’n TEORIE te 
formuleer. 

Dan sal ek by die spieëltafel gaan sit, my notaboek 
oopmaak en iets skryf soos: “Baie mense wil ryk wees vir die 
gemak en sekuriteit wat dit verskaf. Baie mense wil ook ryk 
wees omdat hulle glo dit sal hulle belangrik laat voel ...” 

Nie desperaat genoeg om ryk te word nie 

Dinsdag 28 Oktober 2003 

Ek is nie desperaat genoeg om ryk te word nie. En ek bedoel 
nie om te sê dat hierdie verlangde toestand moet arriveer op 
die oomblik wat ek die laaste kleingeld uit my broeksak trek 
nie. Nee, hierdie desperaatheid moet kom wanneer mens sit 
met ’n hele lys vol aksies wat jy kan neem, items wat jy kan 
koop, en ’n aantal verbeteringe wat ’n mens net kan aanbring 
wanneer jy sit met werklike harde valuta in die bank. 

Daar is geen tyfel daaroor dat nóú die tyd is om ryk te 
wees nie. As jy nie ’n terroris is nie, het jy bykans onbeperkte 
geleenthede om oral in die wêreld te reis. Die welgestelde man 
of vrou kan ook op eindelose inkopietogte gaan om ’n 
verskeidenheid produkte te versamel wat elke behoefte 
waaraan hulle kan dink, kan bevredig. Hulle kan natuurlik ook 
lede van die teenoorgestelde geslag, of watse geslag hulle ook 
al verkies, na hulle toe aantrek. 

Ekself volg nie juis mode nie, en ek is geen toegewyde 
dissipel van die verbruikerskultuur nie. Maar indien welstand 
onverwags op my moes neerdaal, sou ek wel vir myself 
koop ’n paar nuwe hemde en miskien ’n nuwe langbroek (my 
enigste ordentlike broek is versier met veelkleurige spatsels 
verf). Ek sal ook vir my ’n nuwe rekenaar koop, en ’n nuwe 
fiets. En dan sal ek Japan toe vlieg, ekonomiese klas, ten spyte 
van die feit dat ek ’n rneer gesogte sitplek sal kan bekostig. 
Om op so ’n vakansie te kan gaan sal beteken dat ek 
inderdaad ’n mate van vryheid van beweging bereik het wat 
tot nou toe net verbeel is tydens periodes van intense rus. Ek 
sou ook Suid-Afrika toe kon gaan vir ’n paar dae om my 
voorrade van ordentlike toiletpapier aan te vul, ’n paar bottels 
Steers knoffelsous te koop, en ’n paar tydskrifte waar ek nie 
twee Engels-Chinese woordeboeke hoef te raadpleeg net om 
die titel te verstaan nie. 

Nou is nie net die tyd om ryk te wees nie, dit is ook die 
tyd om ryk te word. Tegnologie wat voorheen buite die bereik 
van gewone mense was, is in vele gevalle nou so maklik 
verkrygbaar as ’n nuwe hemp, en nie noodwendig veel 
duurder nie. Dit het ’n mantra geword wat ek gereeld resiteer 
vir almal binne hoorafstand dat dit nou minder nodig is as ooit 
tevore om jou arbeid aan die hoogste bieër te verkoop, asook 
om jou keuses van kleredrag en jou vryheid van spraak, denke 
en beweging aan korporatiewe goedkeuring te onderwerp. 
Inligting oor spesifieke metodes, vaardighede en truuks is oral 
beskikbaar vir die korporatiewe lyfeiene wat ’n 
entrepreneuriese ontsnapping beplan, of vir die rebel wat tot 
dusver onaangeraak is deur die fascistiese kloue van 
korporatiewe instellings. 

Om te soek na hierdie inligting en dit te vind is een ding. 
Die maagdelike entrepreneur moet ook sy of haar manier van 
dink oor dinge sorgvuldig analiseer, heroorweeg, en verander 
waar nodig. Hulle moet verstaan dat om vrye, skeppende werk 
te doen onder ’n mens se eie beheer selfdissipline vereis, en 
ambisie, en vertroue in jou vermoëns en talente - en ’n eerlike 
beskouing van jou swakhede. Dit vereis dat die aspirant- 
suksesvolle entrepreneur lang ure sal moet werk - amper soos 
in ’n korporatiewe omgewing, maar hopelik by die huis, in 
klere tien keer gemakliker as ’n langbroek-das-en-baadjie 
of ’n stywe rompie, met musiek van sy of haar keuse wat die 
luggolwe vul wat voorheen besoedel was deur die gille en 
getjank van korporatiewe gesagsfigure. 

A1 hierdie nuttige brokkies advies is nie wat ek bedoel het om 
te sê in hierdie spesifieke stuk nie. Ek wou bloot ’n platform 
skep om my opinie te lug dat ek nog nie desperaat genoeg is 
om ryk te word nie. Ek is goed bewus van beide swakhede en 
sterkpunte wat ek as entrepreneur sal vertoon. Ek is ook baie 
stoïes - in geval dit handig te pas kom (ek eet ontbytpap selfs 
wanneer ek geblikte tuna het in my kosboks), en die feit dat 
ek onwillig is om met mense te sosialiseer, beteken nie dat ek 
dit nie selfdissipline kan noem nie. 


38 



Wat ek egter nodig het, is die begeerte wat brand in ’n man 
wat pas teruggekeer het na die stad ná jare in die woestyn, 
wetende dat hy enigiets en alles wat hy gemis het die laaste 
dekade kan kry as hy net sy hande kan lê op genoeg van die 
plaaslike geldeenheid. Dit - is wat ek nodig het. 

[Wat maak ’n mens as jy iets reeds honderd keer gesê het, 
maar dit nog ’n keer wil noem, miskien met een of twee 
addisionele opmerkings? Jy skryf dit in ’n ander taal. Die 
ander rede hoekom ek hierdie stuk in Engels geskryf het, is 
omdat “onkundige lyfeiene” nie so le kk er beledigend klink 
soos “ignorant serf ’ nie.] 

Money is important 

Sunday 3 November 2003 

To say money is important is the same as to say “It’s cold” 
when you’re standing stark naked in two feet of snow in sub- 
zero temperatures. Both are absurd understatements that 
disregards the severity of the actual situation. 

The importance of money cannot and should never be 
underestimated. But to stop at the realisation of the 
importance of money would be to only acknowledge half the 
truth. To remain caught up in the singular pursuit of money 
when you’re not engaged anymore in a daily struggle for 
survival is to be an ignorant former serf, too recently released 
from his servitude to know any better. 

I can go one step further. Being in a position to afford 
more noble and/or creative pursuits in terms of both time and 
money, and to not pursue them, is indeed to be the most 
pathetic class of serf imaginable - one in seemingly perpetual 
mental servitude. And this applies not only to “those rich folks 
up on the hill”. It is equally valid for the average citizen who 
wastes his or her life while in actual fact being capable of a 
life worthy of being called human. 

Geld en kreatiewe vryheid 

Woensdag 14 Januarie 2004 

Geld vir vrye, kreatiewe skryfwerk? Hierdie literêre projek 
wat ’n kommersiële kommoditeit word? 

My posisie kan opgesom word in twee begrippe: die 
Kreatiewe Eindproduk en die Kreatiewe Proses. 

As kommersiële aanvaarbaai hcid die hoofmotivering is 
gedurende die Kreatiewe Proses, is die Eindproduk nie vrye 
uitdrukking nie. As kommersiële aanvaarbaarheid van die 
Eindproduk nie eens oorweeg word tydens die Kreatiewe 
Proses nie, maar die Eindproduk het nietemin kommersiële 
waarde, is dit ’n ander saak. 

As jy as skrywer te velde trek teen korporasies, 
skaamtelose winsbejag, en die oorgawe van kreatiewe vryheid 
teen ’n “redelike” prys, wat is jy dan as jy omdraai en jou 
kreatiewe werk voorlê aan ’n korporasie wat hoofsaaklik 
ingestel is op winsbejag? Soveel te meer as jy dit voorlê aan ’n 
agent van hierdie korporasie wat dit ag as ’n reg om op 
veranderings aan te dring wat jou werk meer in lyn sal bring 
met die waardes van die korporatiewe “sponsor”, en om die 
produk meer genotvol te maak in sy of haar skatting, en 
derhalwe potensieel meer winsgewend? 

Dit gaan uiteindelik oor eerlikheid. Dit gaan daaroor om 
die reputasie wat jy vir jouself gekweek het, te eer in beide 
woord en daad. 


[ Naskrif: Daar is uitgewers - besighede wat ’n oog hou op die 
“bottomline” vir hulle oorlewing - wat sekere tipes literatuur 
ag as meer as net bemarkbare produkte. Dit mag wees dat 
hierdie uitgewers ’n sekere politieke agenda dien, en wat 
veranderinge sal voorstel aan die eindproduk wat dit 
doodgewoon meer verteerbaar sal maak vir die potensiële 

lesersmark; veranderinge wat die literêre kwaliteit van die 
eindproduk verhoog eerder as om die inhoud of boodskap af 
te water ten einde meer eksemplare te verkoop. ’n Geval dus 
waar die besigheid se agenda versoenbaar is met dié van die 
skrywer vir wie kreatiewe integriteit belangriker is as 
finansiële sukses.] 


42 





Op Vrydagoggend 23 April 2004 om 11:26 in die oggend het 
ek weereens die moontlikheid gekontempleer om my persoon 
ten volle te rehabiliteer as lid van die voorstedelike middelklas 
in Suid-Afrika. Helaas, het ek gereken, my enigste hoop sou 
wees om ’n middelklas voorstad te bckiuip in die nag, en die 
volgende oggend in volle kamoeflering te verskyn aan die 
gemeenskap as een van hulle. 


43 



Geld, die arbeidsmark, en hoe jy funksioneer 

Woensdag 30 Junie 2004 

As ek die afgelope tien jaar geld gehad het, of meer gereeld 
geld gehad het, en groter hoeveelhede daarvan ... as ek myself 
gedurende die laaste dekade van my lewe in ’n posisie bevind 
het waar ’n gereelde inkomste onnodig sou wees, sou dit my 
proses van selfontdekking en selfdefiniëring radikaal 
beïnvloed het. 

Een moontlikheid: As my familie welgesteld was, en my 
ouers het dit duidelik gemaak reeds in my tienerjare dat ek 
elke jaar, vanaf my agtiende verjaarsdag, ’n aantreklike 
bedrag geld sal ontvang net omdat ek so gelukkig was om 
gebore te word as hulle seun, sou ek heel moontlik vanaf my 
laat tienerjare myself minder toegespits het daarop om binne 
die volgende vyf tot sewe jaar vir myself ’n posisie te 
bewerkstellig op die arbeidsmark. Ek sê nie ek sou 
noodwendig ’n onproduktiewe suurstofdief gewees het nie, 
maar indien ek nie nodig gehad het om my persoon voor te 
berei vir die arbeidsmark of vir die besigheidswêreld nie, sou 
ek nie die persoon gewees het wat nou hierdie woorde tik nie. 

Nog ’n moontlikheid: As ek as seun van werkende 
middelklasouers op agtien ’n massale fortuin gewen het in ’n 
lotery, met ’n versekerde maandelikse dividend wat sou bly 
uitbetaal tot die einde van my fisiese bestaan, sou my 
gevolglike proses van selfdefiniëring ook, onder andere, nie 
die lastigheid ingesluit het om tot ’n bevredigende mate te 
moet verskyn aan ’n arbeidsmark ten einde in my eie 
daaglikse behoeftes te kan voorsien nie. 

’n Derde moontlikheid sou wees as ek in my laat 
twintigs ’n produk ontwerp het wat my sedertdien miljoene 
besorg het in tantieme. In so ’n geval sou die karakter wat aan 
die ander kant van die proses-tonnel sou uitkruip, een gewees 
het wat - vanweë aanvanklike ervarings in my volwasse lewe 
- weet hoe dit voel om persoonlike verskynings aan te pas vir 

inkomstedoeleindes, en ook weet hoe dit voel om dit nié meer 
te doen nie. 

Eenvoudige konklusie: As jy toegang het tot voldoende 
kapitaal om dit onnodig te maak om ’n inkomste te verdien 
om jouself aan die lewe te hou, hoef jy nie te funksioneer op 
dieselfde wyse as mense wat daagliks moet arbei om te sorg 
vir kos, en ’n dak oor hulle koppe nie. En siende dat jy minder 
nodig het om op ’n wyse te funksioneer wat tot ’n groot mate 
voorgeskryf of sterk aanbeveel word, het jy meer ruimte om 
ander moontlikhede te ontdek vir jou persoonlike 
ontwikkeling, en om jou persoon op ander wyses te definieer. 

Lees meer ... 


Die noodsaaklike onaangenaamheid - Beskikbare formate 

